A Tanács 2046/92/EGK rendelete
(1992. június 30.)
az olaj- és zsírpiac közös szervezésének létrehozásáról szóló 136/66/EGK tanácsi rendeletének módosításáról
AZ EURÓPAI KÖZÖSSÉGEK TANÁCSA
tekintettel az Európai Gazdasági Közösséget létrehozó szerződésre és különösen annak 43. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel az olívaolaj piacán és annak egyéb növényi olajokkal való viszonyában megfigyelhető tendenciákra tekintettel a reprezentatív piaci árat és a küszöbárat ugyanabban az időpontban kell rögzíteni, mint az olívaolajra vonatkozó többi hivatalos árat; mivel emiatt a reprezentatív piaci ár megállapításának szempontjait is módosítani kell;
mivel annak érdekében, hogy a lehető legtöbb termelő számára biztosítani lehessen az intervenciós árat, a közösségi intervencióhoz való hozzáférést a 136/66/EGK rendelet [4] szerint elismert termelői csoportok és ezek társulásai részére is engedélyezni kell;
mivel a 136/66/EGK rendeletet ezért módosítani kell,
ELFOGADTA EZT A RENDELETET:
1. cikk
A 136/66/EGK rendelet a következőképpen módosul:
1. a 4. cikk (1) bekezdésében az első albekezdés helyébe a következő rendelkezés lép:
"Az olívaolajra a Közösségben évente termelői irányárat, intervenciós árat, reprezentatív piaci árat és küszöbárat állapítanak meg.";
2. a 4. cikk (4) bekezdése helyébe a következő rendelkezés lép:
"(4) Az (1) bekezdés első albekezdésében említett árakat és a (2) bekezdésben említett szabványminőséget a Szerződés 43. cikkének (2) bekezdésében megállapított eljárással összhangban kell elfogadni.";
3. az 5. cikk (1) bekezdésének második albekezdése helyébe a következő rendelkezés lép:
"A Tanács a Szerződés 43. cikkének (2) bekezdésében megállapított eljárással összhangban évente megállapítja a termelési támogatás egységnyi összegét. Ettől eltérő egységnyi támogatási összeg állapítható meg azokra a termelőkre nézve, akiknek átlagos termelése nem haladja meg gazdasági évenként az 500 kg olajat.";
4. a 7. cikk helyébe a következő rendelkezés lép:
"7. cikk
A reprezentatív piaci árat olyan szinten kell rögzíteni, amely lehetővé teszi a termelt olívaolaj rendes forgalmazását, különös tekintettel a növényi olajok és zsírok piacán várható tendenciákra.";
5. a 11. cikk (6) bekezdése helyébe a következő rendelkezés lép:
"(6) A Tanács a Bizottság javaslatára, minősített többséggel a reprezentatív piaci ár rögzítésével egyidejűleg rögzíti a fogyasztási támogatásnak az (5) bekezdésben említett százalékos arányát és a fogyasztási támogatásnak azt a százalékát, amelyet tájékoztatásra vonatkozó intézkedésekre és az olívaolaj Közösségen belüli fogyasztásának egyéb intézkedések révén való ösztönzésére lehet fordítani.";
6. a 12. cikk (1) bekezdése helyébe a következő rendelkezés lép:
"A termelő tagállamok által kijelölt intervenciós hivatalok minden gazdasági év júliusában, augusztusában, szeptemberében és októberében, a (4) bekezdés szerint elfogadott szabályokkal összhangban felvásárolják a Közösségből származó olívaolajat, amelyet a termesztési területeken az intervenciós központokban a termelők vagy az 1360/78/EGK rendeletnek megfelelően elismert termelői csoportok, illetve azok társulásai (vagy az e rendeletnek megfelelően elismert termelői szervezetek vagy azok társulásai) felajánlanak számukra. Az intervenciós hivatal intervenciós áron vásárolja fel az olívaolajat. Amennyiben az intervenciós hivatalnak felajánlott olaj megjelölése vagy minősége nem felel meg annak, amelyre az intervenciós árat megállapították, a felvásárlási árat áremelési, illetve árcsökkentési kulcsok segítségével ki kell igazítani."
2. cikk
Ez a rendelet az Európai Közösségek Hivatalos Lapjában való kihirdetése napján lép hatályba.
Ezt a rendeletet 1992. november 1-jétől kell alkalmazni, kivéve az 1. cikk (6) bekezdését, amelyet e rendelet hatálybalépésének időpontjától kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 1992. június 30-án.